 

Structura securităţii naţionale a Statelor Unite 

ale Americii

 


Conceptul de structură a securităţii naţionale a SUA este definit în termeni de instituţii şi procese implicate în formularea şi implementarea politicii de securitate naţională.


In lucrare sunt descrise principalele instrumente, instituţii şi funcţii din structura securităţii naţionale, raporturile dintre ele, precum şi concepte şi relaţii din procesul elaborării şi aplicării politicii de securitate naţională.

 

Sistemul securităţii naţionale americane 

 

Premise

 


Sistemul securităţii naţionale americane se bazează pe Constituţie şi tradiţie.


Ca principiu de funcţionare, executivul are iniţiativa şi face demersurile de impulsionare, legislativul, independent, îşi are propria contribuţie la politica de securitate naţională şi controlează executivul, iar puterea judecătoarească, independentă, este vigilentă faţă de posibile abuzuri de putere ale celorlalte două puteri.


La baza creării Constituţiei SUA a stat elaborarea unui sistem detaliat de “control şi echilibrare” (“checks and balances”) pentru prevenirea pericolului pe care îl constituia la vremea aceea militarismul, pentru salvgardarea naţiunii şi a libertăţii cetăţenilor.


Creatorii Constituţiei americane au înrădăcinat puternic conceptul controlului civil asupra armatei, a gestionării civile a efectelor şi efectivelor militare.


Cu timpul, structura securităţii naţionale s-a modelat sub influenţa a mai multor factori determinanţi:


- absenţa unor ameninţări importante pentru SUA până la sfârşitul secolului al XIX-lea;


- în măsura în care a existat o politică americană de securitate naţională (până la cele 2 războaie mondiale), aceasta a practicat un izolaţionism de natură să prevină alianţe împovărătoare;


- absenţa vreunui stat puternic la graniţe şi separaţia fizică de Europa.

 


Aceşti factori au contribuit la înrădăcinarea sentimentului de siguranţă, cuplat cu neîncrederea într-o armată mare, permanentă, dublate de aversiunea nutrită, în unele sfere, faţă de război.


Pe de altă parte, aceşti factori au făcut ca, la intrarea SUA în arena problemelor internaţionale la sfârşitul secolului al XIX-lea, instituţia militară să fie mică şi neintegrată în sistemul şi procesul politic, paralizată, în continuare, de frica de militarism.


La intrarea în cel de-al doilea Război Mondial, structura militară era mai evoluată, cu o mai mare capacitate de coordonare şi, mai ales, de proiectare şi aplicare a pârghiilor economice, iar Marea Criză din ’30 a adus o mai clară şi amplă cunoaştere a naturii şi modului de funcţionare a economiei naţionale.


Al doilea Război Mondial a expus deficienţele sistemului securităţii naţionale - rivalităţile şi improvizaţiile organizatorice, lipsa verigilor de coordonare în elaborarea politicii naţionale şi a planificării strategice, precum şi lipsa unităţii şi coordonării eforturilor militare şi civile în mobilizarea resurselor umane/industriale;


- a marcat noul rol al SUA pe plan internaţional;


- a cristalizat o serie de învăţăminte:

· instituţia militară este numai unul din elementele securităţii naţionale cae depinde nu doar de Forţele Armate, ci şi de puterea economică a statului şi de arta şi înţelepciunea în relaţiile externe. 

· necesitatea planificării din timp pentru a putea face faţă oricărei stări de urgenţă.

 

 

Preşedintele şi Preşedinţia 

 


Preşedintele SUA

 


Preşedintele este şeful Executivului şi deţine rolul central în formularea, orientarea şi aplicarea politicii de securitate naţională. Implicit, el este cel care poate desfăşura forţele armate, poate iniţia ostitilităţi şi respinge atacuri armate, deşi Congresul este cel care are, prin Constituţie, dreptul de a declara război.


Acest rol este motivat de faptul că Preşedintele SUA este garantul constituţional al puterii executive în baza a trei atribute fundamentale:


- este şeful statului unei naţiuni suverane


- are autoritatea supremă în relaţiile internaţionale


- deţine funcţia constituţională de Comandant Sef al Forţelor Armate


Procesul legislativ a adăugat acestor atribute constituţionale şi altele, impuse de interpretările juridice, de cutuma naţională şi, mai ales, de iniţiativa unor preşedinţi cu personalitate puternică.


Recentele evoluţii pe plan mondial şi schimbările interne au determinat o creştere a funcţiilor şi influenţei Guvernului Federal şi au consolidat rolul preşedinţiei; aceasta s-a impus în problemele de securitate naţională cu o mai mare autoritate şi influenţă în politica externă şi în problemele militare, în timp ce rolul Congresului a scăzut continuu în acest domeniu.

 

 

 

Raporturile dintre Preşedinţie şi alte puteri ale statului

 


Preşedintele Statelor Unite poate iniţia angajamente de cea mai mare importanţă şi poate formula şi transpune în viaţă politici de mare importanţă fără să consulte Congresul. In acest sens, el poate acorda sau retrage recunoaşterea diplomatică a oricărui stat, poate ocoli decizia senatorilor de a respinge tratate internaţionale. In decursul istoriei, preşedinţii Statelor Unite au încălcat frecvent autoritatea legislativă pe timp de război.


De asemenea, în pofida poziţiei Congresului, Preşedintele (Şeful Executivului) poate preveni intrarea statului într-un conflict internaţional în curs de desfăşurare prin emiterea şi punerea în vigoare a unei proclamaţii de neutralitate şi printr-o politică de neangajare.


Nici Congresul şi nici un alt organism guvernamental nu poate iniţia sau desfăşura o politică de securitate naţională fără acordul Preşedintelui.


Atât Congresul, cât şi Curtea Supremă sunt organe guvernamentale care pot, teoretic, limita acţiunile Preşedintelui, dar, în practică, şeful Executivului poate depăşi toate aceste restricţii.


In problemele militare, Preşedinţia şi Congresul îşi împart autoritatea în măsura în care Congresul face legile, alocă fondurile şi declară starea de război, iar Preşedintele îşi asumă iniţiativa, autoritatea şi conducerea în problemele militare şi în afacerile externe.


Pentru a-şi impune, însă, autoritatea asupra altor instituţii, Preşedintele trebuie să acţioneze diplomatic, raporturile dintre el şi acestea fiind de condiţionare şi limitare reciprocă.

 

 


Vicepreşedintele SUA

 


Rolul Vicepreşedintelui Statelor Unite în structura securităţii naţionale este destul de vag, fiind determinat de solicitările Preşedintelui, şi este considerat destul de neimportant. Este definit, în principal, în termenii unei eventuale succesiuni la Preşedinţie, considerate a fi unica justificare a funcţiei.


Vicepreşedintele este membru de drept în Consiliul Naţional de Securitate şi este Preşedintele Consiliului Naţional pentru aeronautică şi spaţiul cosmic.


El nu este adjunct al Preşedintelui în raport cu funcţia acestuia de Comandant Şef al Forţelor Armate şi nu este şef al aparatului prezidenţial, în care el nu este considerat a fi un membru permanent.

 


Actualele evoluţii rapide pe plan internaţional ce ar putea periclita siguranţa naţională conferă o importanţă dramatică rolului potenţial de succesor la Preşedinţie în caz de necesitate, de menţinere a continuităţii funcţiei şi rolului conducător de Şef al Executivului.

 


Biroul Executiv al Preşedintelui

 


Procesul decizional bazat pe un flux informaţional asigurat impecabil acoperă tot spectrul problemelor statului, de la politica externă şi internă, strategia şi operaţiunile militare şi problemele economice şi fiscale, până la probleme tehnico-ştiinţifice ş. a. 


Aceste informaţii sunt integrate de către Biroul Executiv al Preşedintelui în politica naţională, aşa cum este ea concepută şi înţeleasă de Preşedinte, personal.


Biroul Executiv al Preşedintelui are o structură flexibilă atât structural, cât şi funcţional, iar organele sale statutare (Birourile şi Consiliile) răspund direct în faţa Preşedintelui, având principala funcţie de a-l asista; în unele aspecte, ele răspund şi în faţa Congresului. Tot ele îi asigură un nucleu pentru funcţionarea, coordonarea şi controlul aparatului.


Dintre Birourile şi Consiliile Biroului Executiv, Consiliul Securităţii Naţionale este cel care are drept obiectiv primordial Securitatea Statului, în timp ce alte organe sunt numai parţial sau indirect implicate în securitatea naţională, cum este cazul Biroului gestiunii şi bugetului (Office of Management and Budget), care revizuieşte şi coordonează bugetul anual al Ministerului Apărării. Ele au o implicare periferică, în măsura în care funcţiile lor afectează economia statului, dezvoltarea sa tehnologică sau bunăstarea.


In afara Biroului Casei Albe, organele Biroului Executiv acoperă organizaţional 5 categorii: securitate naţională, administraţie, probleme economice, ştiinţă şi tehnologie şi programele naţionale.

Organizarea Biroului Executiv al Preşedintelui


Biroul Casei Albe

 


In multe privinţe, este un aparat personal de asistenţă a Preşedintelui în probleme ce acoperă atât domeniul securităţii naţionale, cât şi pe celal afacerilor interne, asigurând relaţiile cu Congresul, ministerele şi cu publicul. Este alcătuit mai mult din asistenţi şi executanţi, decât din consilieri politici, activitatea cărora este caracterizată de imparţialitate politică, axată pe criteriul interesului naţional.

 

1. Securitatea naţională


 De acest domeniu se ocupă în special două organe:


- Consiliul Securităţii Naţionale - foarte important şi cu funcţii puternic ramificate.


- Biroul pentru Pregătire pentru starea de urgenţă (Office for Emergency Preparedness - OEP).

 


Consiliul Securităţii Naţionale 

 

Creat în 1947, a rezultat din necesitatea de a avea un singur organism la nivel înalt, care să formuleze şi să coreleze politica naţională în domeniul relaţiilor internaţionale şi în domeniul militar. 


Il asistă pe Preşedinte în integrarea şi aplicarea politicii de securitate naţională. Examinează raportul dintre obiectivele securităţii naţionale şi capacitatea naţională reală; studiază politicile de interes comun pentru ministerele şi organismele implicate în sistemul securităţii naţionale şi propune Preşedintelui linii orientative şi de acţiune (măsuri).


Pentru asigurarea bazei informaţionale, sub conducerea CSN activează CIA - Agenţia Centrală de Informaţii. Aceasta coordonează toate activităţile informaţionale guvernamentale legate de siguranţa naţională, corelează şi evaluează informaţiile specifice şi acordă consultanţă şi raportează Consiliului în toate problemele din acest domeniu.

 

Biroul pentru Pregătire pentru starea de urgenţă

 


Rolul pe care îl deţine în sistemul securităţii naţionale nu este la fel de manifest în toate domeniile.


In general, este centrul planificării, orientării politice şi coordonării elementelor civile din Guvern, implicate în securitatea naţională.


Orientează şi coordonează elaborarea planurilor de utilizare, în caz de urgenţă, a forţei de muncă, industriei, transporturilor, comunicaţiilor şi resurselor naturale.


Administrează stocurile strategice naţionale.

 

 

Asigură:

· planificarea politicii pe termen lung şi la scară naţională 

· orientarea planificării, în linii mari, în vederea eforturilor implicate în apărarea civilă (aplicarea detaliată şi conducerea îi revine Departamentului Apărării)


Conduce şi coordonează eforturile federale pentru sprijinirea regiunilor lovite de calamităţi naturale.


In caz de atac nuclear, este organul cel mai profund implicat în stabilizarea economică post-criză, în asigurarea continuităţii guvernării şi a refacerii naţionale.

 


Directorul Biroului pentru pregătire pentru starea de urgenţă (OEP)

 


Este membru de drept al Consiliului de Securitate Naţională şi are răspunderi majore în consilierea şi coordonarea la scară guvernamentală în domeniile civile.


Fiind singurul membru important al Consiliului Securităţii Naţionale, subordonat, organizatoric, Biroului Executiv, Directorul OEP este mai puţin expus, în calitate de persoană publică, decât Secretarii de Stat, sau ai Apărării, sau Vicepreşedintele.


Rolul său în structura securităţii naţionale se încadrează în mecanismul decizional, prin consiliere şi informare în problemele în care intră direct în răspunderea sa după luarea unei hotărâri, sau a unor măsuri.


Acest rol este mai mult potenţial, deoarece numai în cazul unei stări de urgenţă majore funcţia lui o egalează, ca importanţă, pe cea a Secretarilor de Stat sau ai Apărării.


Tot într-o astfel de eventualitate, OEP devine Biroul Resurselor Apărării (Office of Defense Resources) cu mari răspunderi în sprijinirea Preşedintelui pentru a direcţiona eforturile în cazul stărilor de urgenţă, pentru a menţine unitatea Naţiunii şi, la nevoie, pentru a o reface. Intr-o astfel de eventualitate, probabil, Directorul OEP şi Ministrul Apărării ar fi cei mai importanţi din Guvern după Preşedinte.


Rolul pe care îl îndeplineşte această funcţie necesită personalităţi foarte complexe şi capabile, care să se bucure de încrederea comunităţii industriaşilor americani şi să poată prevedea şi elabora planuri pentru orice situaţii.

 


2. Administrarea

 


Administrarea, gestionarea sau supervizarea programelor şi politicii inter şi intra-guvernamentale este asigurată de 3 Birouri: 

- Biroul Gestiunii şi Bugetului (Office of Management and Budget - OMB),

- Oficiul pentru Relaţii Interguvernamentale 

- Oficiul pentru Telecomunicaţii.

 

Biroul Gestionării şi Bugetului 

 

Biroul Gestionării şi Bugetului este primul instrument prezidenţial pentru controlul şi orientarea executivului, cu rol important în supervizarea şi îmbunătăţira gestionării problemelor de securitate naţională.

In procesul securităţii naţionale, este un eficient instrument de disciplină. Rolul său în planificarea securităţii naţionale se bazează pe pregătirea liniilor directoare ale politicii prezidenţiale pentru bugetul naţional. Acestea stabilesc volumul de sprijin financiar şi material alocat pentru securitatea naţională; tipul şi cantitatea de armament necesare; echilibrul optim al forţelor armate care ar fi de dorit; nivelul adecvat al ajutorului extern şi diviziunea corespunzătoare între asistenţa străină economică şi militară; capacitatea naţiunii de a acoperi costurile programelor avute în vedere, din venitul federal preconizat.


In cadrul asistenţei acordate Preşedintelui, membrii Biroului (OMB) lucrează strâns cu alţi consilieri ai Executivului, cu Consiliul Securităţii Naţionale, cu aparatul Departamentului Apărării care răspunde de buget şi programe, cu serviciile militare şi alte organisme guvernamentale, contribuind la stabilirea plafoanelor bugetare, a priorităţilor de program şi a alocării resurselor.


Directorul OMB transmite liniile politice directoare elaborate ministerelor şi organismelor executive, împreună cu care parcurge şi procesul de revizuire şi avizare, până când bugetul se trimite Congresului. După aprobarea bugetului de către Congres, Biroul (OMB) are răspunderea supervizării şi controlului gestionării lui.

 


Secretarul de Stat (The Secretary of State)

 


Este principalul consilier al Preşedintelui în domeniul politicii externe şi Şef al Departamentului de Stat. Este înaltă oficialitate în Cabinet, membru de drept în Consiliul Securităţii Naţionale, coordonator al tuturor relaţiilor şi activităţilor externe şi al purtătorilor de cuvânt în numele Naţiunii, după Preşedinte, în probleme de politică externă americană.


Secretarul de Stat este asistat în funcţia sa de consilier al Preşedintelui de o vastă organizaţie, numită Departamentul de Stat. Acest organism contribuie la elaborarea politicii naţionale şi la aplicarea ei, iar prin marea sa reţea de reprezentanţi în străinătate are o funcţie informaţională vitală. Departamentul de Stat are, în prezent, peste 25.000 de oameni la posturi în ţară şi în străinătate.


Secretarul de Stat îl reprezintă pe Preşedinte în faţa Congresului la audieri şi şedinţe de comisii, pentru a explica, apăra sau câştiga sprijin pentru politici şi programe: relaţiile cu Congresul fiind cruciale pentru el.


Rolul Secretarului de Stat depinde mult de relaţiile sale cu Preşedintele şi de modul în care acesta decide să îl folosească.

 

Secretarul pentru Apărare (The Secretary of Defense)

 


Această funcţie este cea mai importantă dintre cele create după cel de-al doilea Război Mondial.


Este principalul consilier al Preşedintelui pe probleme de apărare şi în calitate de şef al Ministerului Apărării, conduce imensa instituţie militară americană.


Este membru de drept al Consiliului Securităţii Naţionale şi executantul Preşedintelui în dirijarea şi controlul Forţelor Armate ale Statului.


Este civil, iar autoritatea lui militară operaţională ajunge până la comandanţii de unităţi.


Rolul său sub Preşedinte şi împreună cu Secretarul de Stat în elaborarea şi aplicarea politicilor de securitate îi conferă o mare capacitate de influenţă în aproape orice alt program naţional sau politic.


Răspunde, în special, de corelarea politicii de apărare cu obiectivele naţionale, de stabilire a capacităţii militare necesare realizării acestor obiective şi de realizarea şi menţinerea acestei capacităţi pe cât de eficient şi economic posibil.

 


Controlul civil al armatei

 


Acesta necesită o distincţie clară între răspunderile politice şi militare şi subordonarea celor din urmă faţă de cele dintâi.


Constituţia nu are în vedere un asemenea concept, deoarece condiţiile istorice în care ea a fost creată erau complet diferite: nu era necesar controlul armatei, în schimb era necesar să se limiteze utilizarea armatei de către politicieni civili. Urmare acestei situaţii, s-a produs o distribuire atentă a răspunderii şi autorităţii militare între guvernele de Stat şi Federal, iar în cadrul acestuia din urmă, între Preşedinte şi Congres.


In prezent, în afara marjei înguste a reviziei din partea Congresului, autoritatea Secretarului are două limite: 1) nu poate fuziona ministerele militare şi 2) nu poate crea un Stat Major şi nici un alt fel de aparat militar pentru sine.

 


Departamentul Apărării este un singur organism, într-o singură structură de securitate generală la nivel naţional, care interacţionează cu multe alte organisme în urmărirea aceluiaşi scop şi în care sunt eficient integraţi factorii militari, politici şi economici, împiedicând o conducere militară arbitrară şi independentă.

 

 

 

Congresul

 

Rolul Congresului în securitatea naţională

 


In timp ce în ţările cu forme de guvernare parlamentară executivul este produsul legislativului, în faţa căruia răspunde şi de care depinde nu numai cu autoritatea sa, ci chiar cu existenţa, Constituţia SUA stipulează că Preşedinţia este o ramură separată şi independentă a guvernării, autoritatea şi prerogativele ei fiind întărite în timp prin forţa precedentului şi a interpretării juridice.


Astfel, cu toate atribuţiile foarte largi ale Congresului şi jurisdicţia sa, rolul său în structura securităţii naţionale este, în esenţă, unul de sprijin.


Contribuţia Congresului la problemele securităţii naţionale este fragmentată, concentrându-se mai ales asupra politicii militare şi externe, dar acoperind aproape fiecare aspect din domeniu. Congresul participă la definirea şi realizarea obiectivelor securităţii naţionale.


Atributele fundamentale ale Congresului în domeniul securităţii naţionale sunt: declararea stării de război, mobilizarea, finanţarea, întreţinerea şi reglementarea forţelor armate regulate şi de rezervă. Impunerea şi colectarea impozitelor, obţinerea de credite, reglementarea comerţului şi aprobarea sau respingerea tratatelor internaţionale, precum şi abilitarea legislativului să numească funcţionari-cheie civili şi militari influenţează în mod deosebit securitatea naţională.


Răspunderea Congresului în obţinerea de fonduri şi autorizarea cheltuielilor sunt elemente vitale în elaborarea şi aplicarea politicii.

 

 


Organizarea Congresului pentru problemele de securitate naţională

 


Senatul şi Camera Reprezentanţilor sunt complet independente şi ambele sunt fragmentate de proliferarea comisiilor şi subcomisiilor, ale căror preşedinţi exercită o putere aproape nelimitată în sferele lor de responsabilitate; acestea din urmă accelerează şi asistă procesul legislativ, sau, dimpotrivă, blochează sau frustrează voinţa şi iniţiativa Camerelor.


Datorită demersurilor din domeniul securităţii naţionale şi a numărului mare şi variaţiei programelor implicate, de această sferă se ocupă mai multe comisii din fiecare Cameră şi una sau două comisii mixte. Acestea sunt:

· Comisiile Serviciilor Armate (Senat şi Cameră) - Armed Services 

Committees - 2

· Comisiile pentru Achiziţii (Approprietions Commitees) - 2, cu subcomisii 

· Comisia pentru Relaţii Externe a Senatului şi Comisia pentru Afaceri Externe a Camerei Reprezentanţilor (Senate Foreign Relations Committee şi Foreign Affairs Committee of the House).


Acestea se străduiesc să îşi extindă autoritatea în domeniul politicii externe atât faţă de Preşedinte, cât şi faţă de comisiile pentru Servicii Armate, în lupta pentru controlul asupra cheltuielilor militare în străinătate.


- Comisia Mixtă pentru Energie Atomică


- Comisia Camerei pentru Ştiinţă şi Astronautică şi Comisia Senatului pentru Ştiinţe Aeronautice şi Spaţiale


- Subcomisiile Comisiei Senatoriale pentru operaţiunile guvernului sunt foarte implicate în procesul elaborării politicii securităţii naţionale la nivele cele mai înalte

 

Subcomisia Mixtă pentru Economie în guvernare se ocupă de raportul dintre cheltuielile militare şi priorităţile naţionale

Comisia Mixtă pentru Producţia pentru Apărare, în pofida numelui, joacă un rol minor.

 


Aceste comisii audiază cele mai înalte oficialităţi civile şi militare din Stat, pentru a contura politicile avute în vedere, a prezenta recomandări şi a explica sau apăra acţiunile întreprinse sau proiectate. 


Pentru optimizarea procesului legislativ s-au sugerat o serie de schimbări, cum ar fi: stabilirea Comisiilor de Securitate Naţională în fiecare Cameră, sau o comisie mixtă cu acest specific.


Prin controlul financiar Congresul exercită o influenţă decisivă asupra politicii militare.

 


Congresul şi organizarea apărării

 


Congresul are mandatul constituţional de “a face legi pentru conducerea forţelor terestre şi navale”, fiind foarte preocupat de organizarea instituţiei militare şi statului.


Comisiile pentru Operaţiuni Guvernamentale s-au axat, în principal, pe o abordare generală a metodelor şi organizării securităţii naţionale în cadrul Guvernului.


Comisiile Serviciilor Armate s-au concentrat mai ales asupra structurii şi gestionării Ministerului Apărării.


Treptat, Congresul i-a acordat Secretarului pentru Apărare o autoritate din ce în ce mai mare asupra administraţiei şi structurii ministerului său. In cursul anilor, Congresul s-a axat mai mult pe structură, organizare şi procesul din domeniul securităţii naţionale, decât pe elaborarea politicilor şi a strategiei. In acest domeniu din urmă, el deţine un rol consultativ şi auxiliar, insistând asupra dreptului său de a fi consultat.

